NTU A DIAMBU WA FUKWA | EKUMA OFWETE KADILA NKWA ZIKU?
O Kala Nkwa Ziku Nga Diamfunu?
Hitoshi, salu kia tanga nzimbu kasalanga mu kompani dimosi kuna Japão. Ekolo kavanganga o mbalu yo mfumu andi, o mfumu wamvovesa vo kavuna mu kuma kia nzimbu zakota yo vaika muna kompani. Hitoshi, wanzayisa vo kalendi wo vanga ko mu kuma kia ntona zandi. Muna kuma kiaki, mfumu andi wavaikisa nkele muna kumvumisa, i bosi wankatula mu salu.
Muna ngonde zalanda, Hitoshi wakendalala kikilu kadi kalendanga baka salu ko. Ekolo kavavanga salu kiankaka, Hitoshi wamokena yo mfidi a kompani dimosi yo vova vo kalendi sala salu ko kinkumfila muna vuna. O mfidi wamvovesa vo: “E ngindu zaku ke zambote ko.” E yitu ye akundi andi bankasakesa kakwamanana kala nkwa ziku, kansi kuna kwalanda wayantika katikisa kana vo diamfunu kikilu mu kala nkwa ziku. Hitoshi wakiyuvulanga, “nga diamfunu kikilu yakala nkwa ziku mu kuma kia lukwikilu lwame?”
E nona kia Hitoshi kisonganga vo ke wantu awonso ko beyangalelanga ndiona osonganga e ziku. Akaka bebadikilanga e fu kia songa ziku nze nkaku, musungula muna mambu ma kinkita. Nkento mosi kuna África do Sul wavova vo: “Isalanga kumosi yo wantu ayingi bena vo ke akwa ziku ko, ezak’e ntangwa diampasi dikalanga mu lembi vuna.”
O vuna i mpila isundidi ina wantu besongelanga o kondwa kwa ziku. Mun’owu wa lufimpu lwa universidade imosi (Massachusetts Amherst), Robert S. Feldman owukanga yimbevo ya ntu wavova vo: Vana vena 100 wantu, 60 muna yau vuna bevunanga kana nkutu nkumbu mosi muna konso miniti 10 bemokenanga. “Kieleka, ke twabanzanga ko vo vena ye ulolo wa wantu mu nza bevunanga.” Kana una vo wantu ke bezolanga vunwa ko, ayingi bena ye fu kiaki.
Ekuma e fu kia vuna, yiya ye mpila zakaka za songela kondwa kwa ziku ziwokelanga? O lembi kala nkwa ziku nkia mfwilu dilenda twasa? Aweyi tulenda vengela ntambu wau?
kon_Latn kon_Latn kmb_Latn kon_Latn kon_Latn kon_Latn kon_Latn